作者:李紳
標題:卻望無錫芙蓉湖
內容:水寬山遠煙嵐迥，柳岸縈回在碧流。清晝不風鳧雁少，卻疑初夢鏡湖秋。丹橘村邊獨火微，碧流明處雁初飛。蕭條落葉垂楊岸，隔水寥寥聞擣衣。逐波雲影參差遠，背日嵐光隱見深。猶似望中連海樹，月生湖上是山陰。舊山認得煙嵐近，湖水平鋪碧岫間。喜見雲泉還悵望，自慚山叟不歸山。翠崖幽谷分明處，倦鳥歸雲在眼前。惆悵白頭為四老，遠隨塵土去伊川。